Eelnõu 15.08.2024

Esitaja: volikogu kultuuri- ja spordikomisjon

Ettekandja: komisjoni esimees

Tarmo Tagamets



**KANEPI VALLAVOLIKOGU**

**MÄÄRUS**

Kanepi 15.08.2024 nr 1-2/…

**Erastvere Raamatukogu-Külakeskuse põhimäärus**

Määrus kehtestatakse kohaliku omavalitsuse korralduse seaduse § 22 lõike 1 punkti 34 ja rahvaraamatukogu seaduse § 6 lõike 1 alusel.

**1. peatükk**

**Üldsätted**

**§ 1.****Reguleerimisala**

Käesolev põhimäärus sätestab Erastvere Raamatukogu-Külakeskuse ülesanded, juhtimise korralduse, juhi õigused ja kohustused, raamatukogu-külakeskuse struktuuri ning muud tegevuse korraldamise olulised küsimused.

**§ 2.****Õiguslik seisund ja teeninduspiirkond**

(1) Erastvere Raamatukogu-Külakeskus (edaspidi raamatukogu-külakeskus) on Kanepi Vallavalitsuse (edaspidi vallavalitsus) hallatav asutus, mis lähtub oma tegevuses käesolevast põhimäärusest, volikogu ja vallavalitsuse õigusaktidest, UNESCO rahvaraamatukogude manifestist, Eesti Vabariigi seadustest ja nende alusel antud õigusaktidest.

(2) Raamatukogu-külakeskus teeninduspiirkond on Kanepi valla territooriumil Erastvere, Koigera, Närapää ja Peetrimõisa külad.

(3) Raamatukogu-külakeskuse juriidiline aadress on Külakeskuse, Erastvere küla, Kanepi vald, Põlva maakond, postiindeks 63124.

(4) Raamatukogu-külakeskuse asjaajamise ja suhtlemise keel on eesti keel.

**§ 3.****Pitsat ja sümboolika**

(1) Raamatukogu-külakeskusel on õigus kasutada Kanepi valla sümboolikat.

(2) Raamatukogu-külakeskuse võib kasutada oma sümboolikat, mille kujunduse ja kasutamise korra kehtestab raamatukogu-külakeskuse direktor, kooskõlastades sümboolika enne kehtestamist vallavalitsusega.

(3) Raamatukogu-külakeskusel on pitsat teavikute märgistamiseks.

**2. peatükk**

**Tegevuse eesmärgid ja ülesanded**

**§ 4.****Tegevuse eesmärk**

(1) Raamatukogu-külakeskuse tegevuse eesmärgiks on tagada elanikele vaba ja piiramatu juurdepääs informatsioonile, teadmistele ja kultuurile, toetada elukestvat õppimist ja enesetäiendamist ning teha koostööd külakogukonnaga, piirkonna haridus-, kultuuri- ja spordiasutustega, sh mittetulundusühingutega, sihtasutustega ja seltsingutega.

(2) Raamatukogu-külakeskus võimaldab:

1) raamatukogu teavikute kohalkasutuse, kojulaenutuse ning üldkasutatava andmesidevõrgu kaudu avalikule teabele juurdepääsu. Raamatukogu põhiteenused on tasuta;

2) tegeleda elanikel huvitegevusega, vaba aja veetmisega ja isiksuse arenguga vastavalt soovidele ja eeldustele.

**§ 5.****Ülesanded**

Raamatukogu-külakeskuse ülesanded on:

1) teeninduspiirkonna elanikele ning teistele soovijatele raamatukogu teavikute kohapeal kasutamise ja kojulaenutuse ning avalikule teabele üldkasutatava andmesidevõrgu kaudu juurdepääsu võimaldamine vastavalt rahvaraamatukogu seadusele, raamatukogude kasutamise eeskirjale ja teistele õigusaktidele;

2) raamatukogus puuduvate teavikute kättesaadavaks tegemine, kasutades raamatukogude vahelist laenutust;

3) koostöös teiste raamatukogudega elanikele raamatukogu teavikute tutvustamise ürituste korraldamine;

4) tasuta koduteeninduse korraldamine elanikele, kes oma tervisliku seisundi tõttu ei ole võimelised raamatukogu külastama;

5) kogukonna algatuse toetamine;

6) taidlus- ja huvialaringide tegevuseks võimaluste loomine, nende tegevuse koordineerimine;
7) eakate seltsingute tegevuse toetamine;

8) valla kultuurielu edendamiseks ja ühiste ürituste korraldamiseks koostöö tegemine Kanepi valla teiste kultuuri-, spordi- ning seltsielu korraldavate füüsiliste ja juriidiliste isikutega;

9) tasuliste teenuste osutamine, kui need ei takista teiste põhiülesannete täitmist.

**3. peatükk**

**Töökorraldus ja juhtimine**

**§ 6.****Juhtimine ja struktuur**

(1) Raamatukogu-külakeskuse tööd juhib ja korraldab direktor, kes vastab rahvaraamatukogu seaduses sätestatud nõuetele.

(2) Direktori vaba ametikoht täidetakse avaliku konkursi korras. Konkursi kuulutab välja ja konkursi korra kehtestab vallavalitsus.

(3) Direktoriga sõlmib, muudab ja lõpetab töölepingu vallavanem.

(4) Direktor:

1) tagab raamatukogu-külakeskuse põhiülesannete täitmise ning kannab vastutust raamatukogu-külakeskuse arengu ja rahaliste vahendite õiguspärase kasutamise eest;

2) tegutseb raamatukogu-külakeskuse nimel ja esindab seda ilma täiendavate volitusteta kõigis riigi- ja omavalitsusasutustes ning suhetes teiste füüsiliste ja juriidiliste isikutega;

3) koostab raamatukogu-külakeskuse eelarveprojekti ja vastutab kinnitatud eelarvest kinnipidamise eest;

4) teostab tehinguid põhimääruses sätestatud ülesannete täitmiseks vallaeelarves selleks ettenähtud vahendite piires;

5) sõlmib, muudab ja lõpetab raamatukogu-külakeskuse töötajatega töösuhteid reguleerivaid lepinguid, kinnitab töötajate tööjuhendid ja teostab teisi tööandja õigusi ja kohustusi vastavuses töösuhteid reguleerivate õigusaktidega;

6) korraldab raamatukogu-külakeskuse tervisekaitse-, tööohutuse-, töötervishoiu- ja tuleohutuse jms nõuetest kinnipidamist;

7) korraldab raamatukogu-külakeskuse asjaajamist, aruannete koostamist ja esitamist vastavalt kehtivale õiguskorrale;

8) täidab muid õigusaktidest ja käesolevast põhimäärusest tulenevaid ülesandeid.

(5) Raamatukogu-külakeskuse töötajate koosseisu kinnitab direktori ettepanekul vallavalitsus.

**4. peatükk**

**Vara, finantseerimine, aruandlus ja järelevalve**

**§ 7. Raamatukogu-külakeskuse varad ja eelarve**

(1) Raamatukogu-külakeskuse kasutuses oleva vara moodustavad vallavalitsuse poolt sihtotstarbeliseks valdamiseks ja kasutamiseks antud teavikud, seadmed, inventar ja muu vara.

(2) Raamatukogu kogude komplekteerimine, üleandmine, hoidmine, säilitamine korraldatakse õigusaktidega kehtestatud korras.

(3) Raamatukogu-külakeskust finantseeritakse valla- ja riigieelarvest, annetustest, tema põhitegevusega seotud tasulistest teenustest, laekumistest sihtasutustelt ja sihtkapitalidelt.

(4) Raamatukogu-külakeskusel on oma eelarve valla eelarve osana.

(5) Raamatukogu-külakeskuse raamatupidamisarvestust ja aruandlust korraldab vallavalitsus.

(6) Raamatukogu-külakeskuse valduses oleva vara haldamine, kasutamine ja käsutamine toimub volikogu kehtestatud korras.

(7) Raamatukogu-külakeskus võib temale mittevajalikke teavikuid tasuta võõrandada või müüa vallavalitsuse kehtestatud korras.

(8) Raamatukogu-külakeskuse ruume saavad ürituste jaoks tasuta kasutada valla asutused, volikogu, vallavalitsus, regulaarselt tegutsevad ringid ja vallaelanikele hariva sisuga teabepäevade läbiviijad.

(9) Seltsingutel, mittetulundusühingutel, külaelanikel ja teistel soovijatel on võimalik kasutada raamatukogu-külakeskuse ruume kokkuleppel direktoriga.

(10) Raamatukogu-külakeskuse ruumide kasutamise eeskirja ja ruumide kasutamist reguleeriva hinnakirjaga kinnitab vallavalitsus.

**§ 8. Aruandlus ja kontroll**

(1) Raamatukogu-külakeskus esitab oma tegevuse kohta finants- ja statistilisi aruandeid õigusaktidega kehtestatud ulatuses ja korras.

(2) Järelevalvet raamatukogu-külakeskuse tegevuse üle teostab vallavalitsus õigusaktidega kehtestatud korras.

(3) Teenistuslikku järelevalvet direktori tegevuse seaduslikkuse ja otstarbekuse üle teostab vallavalitsus.

**5. peatükk**

**Ümberkorraldamine ja tegevuse lõpetamine**

**§ 9.****Põhimääruse muutmine, raamatukogu-külakeskuse ümberkorraldamine ja tegevuse lõpetamine**

(1) Raamatukogu-külakeskuse ümberkorraldamise või tegevuse lõpetamise otsustab vallavolikogu.

(2) Raamatukogu-külakeskuse korraldab ümber ja tema tegevuse lõpetab vallavalitsus vallavolikogu otsuse alusel, teatades sellest Kultuuriministeeriumile ette vähemalt kuu enne kavandatavat tähtaega.

(3) Raamatukogu-külakeskuse põhimääruse kinnitab, muudab ja tunnistab kehtetuks vallavolikogu.

**7. peatükk**

**Rakendussätted**

**§ 10.****Määruse kehtetuks tunnistamine**

Tunnistada kehtetuks Kanepi Vallavolikogu määrus 19.12.2019 nr 25 „Erastvere raamatukogu-külakeskuse põhimäärus“.

**§ 11.****Määruse jõustumine**

Määrus jõustub 01. jaanuaril 2025.

Piret Rammul

volikogu esimees